Маецца на ўвазе рубрыка Cathedra, у якую пішуць выкладчыкі і студэнты, і сумесны конкурс “БрамаМар”, і тое, што студэнты кафедры з першых курсаў становяцца аўтарамі часопіса, а некаторыя ў другой палове навучання маюць патэнцыял стаць рэдактарамі. У якасці прыкладу варта згадаць рэдактара аддзела і аўтара рубрыкі “НеФармат” Святлану Курганаву, якая яшчэ чакае атрымання дыплома, але ўжо “размеркавана” у “Маладосць”. Або Марыю Страх, якая піша ў “Маладосць” як карэспандэнт, а ў сваёй, як кажуць, альма-матэр дарма што студэнтка — з’яўляецца галоўным рэдактарам выдання “Пікнік на абочыне”. Яго выпуск, прысвечаны юбілею кафедры, склалі інтэрв’ю, якія студэнты ўзялі ў выкладчыкаў. Хлопцы і дзяўчаты распавялі, як яны гэта рабілі, як адказна ставіліся да гутарак з мэтрамі і як, даючы волю творчасці, атрымлівалі майстар-класы ад тых, каму яны амаль ужо калегі.